Każ ġdid ta' Covid-19 f'Malta
Imtella' Lulju 19, 2020 - Aġġornata 19 Ta' Lulju, 2020 5:07pm Konfermat każ ieħor ta' coronavirus f'Malta, minn 834 swab test li saru fl-24 siegħa sa 12 p.m. tal-lum. L-għadd ta' każi attivi issa huma 5. L-aħħar każ hu ta' immigrant li rriżulta pożittiv għall-virus. Hu kien fost it-63 immigrant li ddaħħlu Malta mill-Forzi Armati nhar il-Ġimgħa li għadda. Iċ-ċentru tal-aħbarijiet hu infurmat li l-bqija tal-immigranti f'dan il-grupp irriżultaw negattivi għal-virus. L-immigranti, li sarilhom swab test mal-wasla tagħhom f'Malta, qed jinżammu fi kwarantina u skont il-proċeduri se jerġa' jsirilhom test ieħor din il-gimgħa d-dieħla. Fil-Libja, minn fejn ġew dawn l-immigranti, s'issa kienu konfermati 1,800 każ ta' coronavirus. Intant l-ammont ta' persuni li rkupraw mill-Covid-19 f'Malta baqa' ta' 662 wara li ma ġie rreġistrat ħadd aktar li fieq filwaqt li l-ammont ta' każijiet ta' coronavirus irreġistrati f'Malta minn Marzu 'l hawn hu ta' 676. L-awtoritajiet tas-saħħa qalu li għaddej contact tracing u li l-helpline 111 għadu attiv u li wieħed jista' jċempel fuqu ukoll biex jibbukja swab tests. Każ ieħor tal-COVID-19 f'Malta